Egizak farzandlarni tarbiyalayotgan o‘zbek shou-biznesi vakillari (foto)

Farzand har bir ota-onaga cheksiz quvonch bag‘ishlaydi, oilani yanada mustahkamlaydi. Egizak farzandlar esa bunday baxtni ikki karra tuhfa etadi. Qo‘shaloq zurriyod ko‘rishni va tarbiyalashni ko‘pchilik orzu qilishi shubhasiz. “Daryo” egizak farzandi bor o‘zbek shou-biznesi vakillarini bir sahifaga jamladi.
Yodgora Ziyomuhammedova
Umrini yosh tomoshabinlar uchun bag‘ishlagan ustoz san’atkor, O‘zbekistonda xizmat ko‘rsatgan artist Yodgora Ziyomuhammedovaning uch farzandi bo‘lib, egizak qizlari to‘ng‘ich hisoblanadi.

 San’atkor egizak qizlari va o‘g‘li bilan
“Fotima va Zuhra 1977-yilning may oyida o‘n daqiqa farq bilan dunyoga kelgan. Ular muddatidan oldin, ya’ni yetti oyligida tug‘ilgan. Shu bois to‘qqiz oylik bo‘lgunga qadar havo harorati bir xil xonada parvarishlaganmiz. Bu borada onam va qaynonam yaqindan ko‘maklashgan.
Egizaklarning ikkisiga ham teng muomala qilib, ko‘ngliga birdek qarash kerak. Masalan, Fotima biror voqeani aytgach, hech qancha vaqt o‘tmay, Zuhra ham xuddi o‘sha voqeani so‘zlab bersa, birinchi eshitib turgandek, jim tinglashga majbursiz (kuladi). Qizlarimni hozirgacha xafa qilmaslikka harakat qilaman.

 Fotima va Zuhra
Ularni birin-ketin turmushga uzatganman. Zuhraning uch qizi, Fotimaning esa ikki o‘g‘il farzandi bor”, — deydi Yodgora Ziyomuhammedova.
Fotima va Zuhra bugungi kunda “Tantana” bolalar ashula va raqs ansamblida rahbarlik lavozimida faoliyat yuritadi.
Yulduz Hamidova
“Temir ayol”, “Tangalik bolalar”, “Chavandoz”, “Tutash taqdirlar” kabi film va seriallardagi rollari bilan tanilgan O‘zbekistonda xizmat ko‘rsatgan artist Yulduz Hamidovaning ham egizak qizlari bor.

 Aktrisa egizak qizlari bilan
Aktrisa sakkiz yildan beri Amerikaning Los-Anjeles shahrida yashab kelmoqda. Okean ortiga ketishiga farzandlari — Fotima va Zuhra sabab bo‘lgan.
“Qizlarimga besh yoshligidan ingliz tilini o‘rgatganman. Ular Toshkentda ingliz tilini chuqurlashtirib o‘rgatiladigan maktabni tamomlagach, xorijda o‘qishni davom ettirishni istashdi. Avval Malayziyaga, keyin AQShga o‘qishga kelishdi. Amerikaga qizlarim bilan kelganman”, — deydi aktrisa.
Taniqli juftlikning egizak o‘g‘illari
O‘zbekistonda xizmat ko‘rsatgan artist Rayhon G‘aniyeva va aktyor Yigitali Mamajonov 2012-yilning noyabrida turmush qurgan. Juftlik 2014-yil may oyida egizak farzand ko‘rgan bo‘lib, ularga Islom va Imron deb ism qo‘yishgan.

 Rayhon egizak farzandlari bilan
2016-yilning mayida esa Rayhon va Yigitalining nikohi rasman bekor qilingan. Egizak o‘g‘illar xonanda Rayhon qaramog‘ida qolgan.
Avaz Oxun

Ommaga shaxsiy hayoti haqida kam gapiradigan so‘z ustasi Avaz Oxunning egizak qizlari borligini, shubhasiz, ko‘pchilik bilmaydi. Uning rafiqasi 2019-yil mayida Fotima va Zuhrani dunyoga keltirgan.
To‘rt farzandning otasi bo‘lgan Avaz Oxun ijtimoiy tarmoqlardagi sahifalariga oilaviy suratlarini qo‘ymaydi.
Diyorbek Bekjonov
Taniqli san’atkorlar – Mehri va Aleksandr Bekjonovlarning o‘g‘li Diyorbek Bekjonov 2019-yili ilk marta otalik baxtiga erishgan. Uning Fotima va Zuhra ismli qizlari bor.

27 yoshli Diyorbek ayni paytda “Aristokratlar” jamoasi a’zosi. U boshlovchi sifatida ham o‘z muxlislariga ega.
Abdurahmon Mavlonov

“Dizayn” kulgu jamoasi a’zosi Abdurahmon Mavlonovning egizak farzandlari 2017-yil 18-iyun kuni tug‘ilgan. Instagram sahifasi orqali qo‘shaloq o‘g‘illi bo‘lganini ma’lum qilgan aktyor nafaqat Hasan va Husanni, balki oilaviy suratlarini ham ijtimoiy tarmoqlarga joylamaydi.
Ulug‘bek Xoliqov

Xonanda Ulug‘bek Xoliqovning egizak farzandlari 2021-yilning may oyida tug‘ilgan. Bir o‘g‘il va bir qiz egizaklarga qo‘shiqchining yaqinlari Maryam va Muhammadamin deb ism qo‘ygan.
 Egizaklarni tarbiyalayotgan yulduzli juftliklar (foto)